ମେସି-ତେନ୍ଦୁଲକର ଓ ୨୮ ବର୍ଷର ଅପେକ୍ଷା, ଜାଣନ୍ତୁ ଜର୍ସି ନମ୍ବର ୧୦ର ଏହି ଦୁଇ ଖେଳାଳିଙ୍କ ସମାନ କାହାଣୀ - Prameya News7\nମେସି-ତେନ୍ଦୁଲକର ଓ ୨୮ ବର୍ଷର ଅପେକ୍ଷା, ଜାଣନ୍ତୁ ଜର୍ସି ନମ୍ବର ୧୦ର ଏହି ଦୁଇ ଖେଳାଳିଙ୍କ ସମାନ କାହାଣୀ\nନୂଆଦିଲ୍ଲୀ ୧୧।୦୭ଃ ଦୀର୍ଘ ୨୮ ବର୍ଷ ଅପେକ୍ଷାରେ ପଡିଲା ପୂର୍ଣ୍ଣଛେଦ ଆଉ କୋପା ଆମେରିକା ଚାମ୍ପିଅନ ହେଲା ଆର୍ଜେଣ୍ଟିନା। ଏଥିସହ ତାରକା ଫୁଟବଲ୍ ଖେଳାଳି ଲିଓନେଲ୍ ମେସି ଆର୍ଜେଣ୍ଟିନା ପାଇଁ ଜିତିଲେ ପ୍ରଥମ ଅନ୍ତର୍ଜାତୀୟ ଟାଇଟଲ୍। ଏହି ବିଜୟ ପରେ ଭାରତୀୟ ପ୍ରଶଂସକଙ୍କୁ ସଚିନ ତେନ୍ଦୁଲକର ଏବଂ ମହେନ୍ଦ୍ର ସିଂହ ଧୋନୀଙ୍କ କଥା ମନେ ପଡିଛି। ଆର୍ଜେଣ୍ଟିନା ଚାମ୍ପିଅନ ହେବା ପରେ ପ୍ରଶଂସକଙ୍କ ସ୍ମୁତି ପୁଣି ଥରେ ତାଜା ହୋଇ ଉଠିଛି। ଏମଏସ ଧୋନୀଙ୍କ ନେତୃତ୍ବରେ ଭାରତ ୨୦୧୧ରେ ୨୮ ବର୍ଷର ଅପେକ୍ଷାକୁ ଅନ୍ତ ଘଟାଇ ଦିନିକିଆ ବିଶ୍ବ କପ୍ ଜିତିଥିଲା।\nଭାରତ ଏହା ପୂର୍ବରୁ ୧୯୮୩ରେ କପିଲ ଦେବଙ୍କ ନେତୃତ୍ବରେ ପ୍ରଥମ ଥର ବିଶ୍ବ କପ୍ ଜିତିଥିଲା। ଆର୍ଜେଣ୍ଟିନା ଶେଷ ଥର ଅନ୍ତର୍ଜାତୀୟ ଟାଇଟଲ୍ ୧୯୯୩ରେ ଜିତିଥିଲା ଏବଂ ତାହା ଥିଲା କୋପା ଆମେରିକା। ୨୦୧୧ ଦିନିକିଆ ବିଶ୍ବ କପ୍ ମହାନ କ୍ରିକେଟର ସଚିନ ତେନ୍ଦୁଲକରଙ୍କ ଶେଷ ବିଶ୍ବ କପ୍ ଥିଲା। ଏହା ମଧ୍ୟ କୁହାଯାଉଛି ଯେ, ୩୪ ବର୍ଷୀୟ ମେସିଙ୍କ ବୋଧହୁଏ ଏହା ଶେଷ କୋପା ଆମେରିକା ଟୁର୍ଣ୍ଣାମେଣ୍ଟ। ଦୀର୍ଘ ୨୮ ବର୍ଷ ଅପେକ୍ଷାର ପରିସମାପ୍ତି ଘଟାଇ ମେସି ଆର୍ଜେଣ୍ଟିନାକୁ କୋପା ଆମେରିକାରେ ଚାମ୍ପିଅନ କରାଇଛନ୍ତି।\nBeautiful ending to 28 years of Waiting ❤️🏆@sachin_rt #LionelMessi #CopaAmerica2021 @Argentina pic.twitter.com/LXG0u9h0GL\n -  Kumar Sourav (@Kr_sourav09) July 11, 2021\nପ୍ରଶଂସକଙ୍କୁ ମେସି ଓ ସଚିନ ତେନ୍ଦୁଲକରଙ୍କ ମଧ୍ୟରେ ସମାନତା ନଜର ଆସିଛି। ଉଭୟ ଖେଳାଳିଙ୍କ ଜର୍ସି ନମ୍ବର ହେଉଛି ୧୦। ଏହା ପ୍ରଶଂସକଙ୍କ ସବୁଠୁ ମନ ପସନ୍ଦର ଜର୍ସି ନମ୍ବର। ମେସିଙ୍କୁ ପ୍ରଥମ ଅନ୍ତରାଷ୍ଟ୍ରୀୟ ଟୁର୍ଣ୍ଣାମେଣ୍ଟ ଜିତାଇବାରେ ୧୬ ବର୍ଷ ଲାଗିଗଲା। ଅନ୍ୟପଟେ ସଚିନ ତେନ୍ଦୁଲକରଙ୍କୁ ପ୍ରଥମ ବିଶ୍ବ କପ୍ ଜିତିବାରେ ୨୩ ବର୍ଷ ସମୟ ଲାଗିଗଲା।\nLegends always have to wait so long to win big tournament. Especially Jersey No. 10 pic.twitter.com/aKeYAP2YkB\n -  Jia (@miss_jiaa) July 11, 2021\nଆର୍ଜେଣ୍ଟିନା ଟାଇଟଲ୍ ମୁକାବିଲାରେ ବ୍ରାଜିଲକୁ ୧-୦ରେ ପରାସ୍ତ କରିଛି। ଫାଇନାଲ୍ରେ ଏକ ମାତ୍ର ଗୋଲ୍ ଏଞ୍ଜେଲ ଡି ମାରିଆ ଦେଇଥିଲେ, ଯାହା ମେସିଙ୍କ ସ୍ବପ୍ନକୁ ସାକାର କରିଥିଲା। ମେସି ଟୁର୍ଣ୍ଣାମେଣ୍ଟରେ ୪ ଗୋଲ୍ ଦେବା ସହ ଦଳର ଖେଳାଳିଙ୍କୁ ୫ ଗୋଲ୍ ଦେବାରେ ସାହାଯ୍ୟ କରିଥିଲେ। ମେସିଙ୍କ ଅଧିନାୟକତ୍ବରେ ଆର୍ଜେଣ୍ଟିନା କ୍ରମାଗତ ତିନି ଫାଇନାଲ୍ ୨୦୧୪ ଫିଫା ବିଶ୍ବ କପ୍, ୨୦୧୫ ଓ ୨୦୧୬ କୋପା ଆମେରିକାରେ ପରାଜୟ ସାମ୍ନା କରିବାକୁ ପଡିଥିଲା। ଏଥିରେ ନିରାଶ ହୋଇ ମେସି ୨୦୧୬ରେ ଫୁଟବଲ୍ରୁ ଅବସର ନେଇ ଯାଇଥିଲେ। ହେଲେ ରାଷ୍ଟ୍ରପତିଙ୍କ ଅନୁରୋଧକ୍ରମେ ପୁଣି ଥରେ ପଡିଆକୁ ଫେରିଥିଲେ। ଏବେ ଆର୍ଜେଣ୍ଟିନାକୁ ୨୮ ବର୍ଷର ଅପେକ୍ଷା ପରେ ଅନ୍ତର୍ଜାତୀୟ ଟୁର୍ଣ୍ଣାମେଣ୍ଟରେ ଚାମ୍ପିଅନ କରାଇଛନ୍ତି।
